《王得淦次子侑生日求诗》
宋代·陈著

梅窗生得宁馨儿，乳腹方离气已奇。傅就外居来岁事，学从小入去年时。

擅三元美家谁继，有二郎贤父自知。可是耄夫虚赞祝，向来功业是人为。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。